CELEX: 62007TN0462
Language: el
Date: 2007-12-19 00:00:00
Title: Υπόθεση T-462/07: Προσφυγή της 19ης Δεκεμβρίου 2007 — GALP Energia España κ.λπ. κατά Επιτροπής

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/50
            
         Προσφυγή της 19ης Δεκεμβρίου 2007 — GALP Energia España κ.λπ. κατά Επιτροπής
   (Υπόθεση T-462/07)
   (2008/C 51/92)
   Γλώσσα διαδικασίας: η αγγλική
   Διάδικοι
   
      Προσφεύγουσες: GALP Energia España SA (Μαδρίτη, Ισπανία), Petróleos de Portugal SA (Λισαβώνα, Πορτογαλία) και GALP Energia, SGPS, SA (Λισαβώνα, Πορτογαλία) (εκπρόσωπος: M. Slotboom, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               κυρίως, να ακυρώσει την προσβαλλόμενη απόφαση·
            
         
               —
            
            
               επικουρικά, να ακυρώσει τα άρθρα 1, 2 και 3 της αποφάσεως αυτής καθόσον αφορούν τις προσφεύγουσες·
            
         
               —
            
            
               επικουρικότερον, να ακυρώσει το άρθρο 2 της αποφάσεως καθόσον επιβάλλει πρόστιμο στις προσφεύγουσες·
            
         
               —
            
            
               έτι επικουρικότερον, να μειώσει το επιβληθέν στις προσφεύγουσες με το άρθρο 2 της αποφάσεως πρόστιμο·
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας.
            
         Ισχυρισμοί και κύρια επιχειρήματα
   Με τις προσφυγές τους οι προσφεύγουσες ζητούν την ολική ή μερική ακύρωση της αποφάσεως της Επιτροπής C(2007) 4441 τελικό, της 3ης Οκτωβρίου 2007, σχετικά με μια διαδικασία βάσει του άρθρου 81 ΕΚ (υπόθεση COMP/38710 — Πίσσα, Ισπανία), με την οποία η Επιτροπή θεώρησε ότι οι προσφεύγουσες, μεταξύ άλλων επιχειρήσεων, μετείχαν σε ένα σύνολο συμφωνιών και εναρμονισμένων πρακτικών στην ισπανική αγορά πίσσας διεισδύσεως, αφορώσες την κατανομή των μεριδίων της αγοράς και τον συντονισμό των τιμών.
   Προς στήριξη των προσφυγών τους οι προσφεύγουσες προβάλλουν τα ακόλουθα επιχειρήματα:
   
               —
            
            
               η Επιτροπή, κατά παράβαση της αρχής της χρηστής διοικήσεως που καθιερώνει το άρθρο 41 της Χάρτας των Θεμελιωδών Δικαιωμάτων της Ευρωπαϊκής Ενώσεως, παρέλειψε να διενεργήσει μια δίκαιη, προσεκτική και αμερόληπτη έρευνα, αντί δε να στηριχθεί σε μια δική της ανεξάρτητη έρευνα των επίμαχων πραγματικών περιστατικών επικαλέστηκε ασαφείς και ανακριβείς κατηγορίες άλλων επιχειρήσεων που ζήτησαν την επιείκειά της·
            
         
               —
            
            
               η Επιτροπή παρέβη το άρθρο 81 ΕΚ και το άρθρο 23, παράγραφος 2, του κανονισμού 1/2003 (1), λόγω προδήλων σφαλμάτων εκτιμήσεως και εσφαλμένης εφαρμογής της σχετικής ρυθμίσεως, καθόσον διαπίστωσε ότι η GALP Energia España μετέσχε στην κατανομή των πελατών, στους μηχανισμούς ελέγχου και συμψηφισμού ή σε συμφωνίες επί των τιμών, όπως περιγράφει η προσβαλλόμενη απόφαση·
            
         
               —
            
            
               η Επιτροπή παρέβη περαιτέρω το άρθρο 81 ΕΚ και το άρθρο 23, παράγραφος 2, του κανονισμού 1/2003 στο πλαίσιο του καθορισμού της διάρκειας της προβαλλομένης παραβάσεως του άρθρου 81 ΕΚ, καθόσον συνήγαγε ότι η συμμετοχή της GALP Energia España στις απαγορευόμενες πρακτικές διήρκεσε μέχρι τον Οκτώβριο του 2002. Επιπλέον, οι προσφεύγουσες διατείνονται ότι η Επιτροπή παρέβη τις ως άνω διατάξεις κατά τον προσδιορισμό του ύψους του προστίμου που της επιβλήθηκε·
            
         
               —
            
            
               τέλος, επειδή η Επιτροπή δεν διεξήγαγε προσεκτική και ανεξάρτητη έρευνα, η απόφασή της στηρίζεται σε ανεπαρκή αιτιολογία και ελήφθη κατά παράβαση της αρχής της υποχρεώσεως αιτιολογήσεως, την οποία καθιερώνει το άρθρο 253 ΕΚ.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1)